Vedtekter for

Grannabryggjo

## Gjeldande frå 2. juni 2015

**§ 1 Foreininga sitt namn og føremål**

Foreininga sitt namn er Grannabryggjo. Foreininga vart stifta 2. juni 2015.

Foreininga skal etablere og halde ved like eit ope rekreasjonsområde ved fjorden, til glede og nytte for innbyggarane i bygdene, folk som køyrar forbi på riksvegen, turistar og båtfolk. Foreininga har som mål å laga ei strand, ein samlingsplass med benkar og grillmoglegheiter, toalett, kai og båtplassar. Etter kvart vil me leggje til rette for klubbhus og sjøsportsenter. Området er fysisk plassert i Markastå på Sekse i Ullensvang herad, i gangavstand for bebuarane i byggefeltet i Flisabakken, på Sekse, Hovland, i Sandstå, Stor og på Børve.

Foreininga skal drivast av folk i lokalmiljøet på frivillig basis, med dugnadar og innsamlingsaksjonar. I tillegg til vanleg medlemskontingent, vil foreininga ha økonomisk inntekt ved utleige av båtplassar, som skal dekkje foreininga sine utgifter.

**§ 2 Juridisk person**

Foreininga er ein eigen juridisk person, og kan opptre som sjølvstendig part i avtalar med andre. Medlemene er ikkje personleg ansvarlege for foreininga si gjeld.

**§ 3 Medlemer**

Alle som ønskjer, kan verta medlemer i foreininga. Medlemskapet er gyldig når årskontingenten er betalt.

Alle medlemer har stemmerett, og kan stille til val for tillitsverv i foreininga.

**§ 4 Kontingent**

Kontingenten vert fastsett på årsmøtet for kommande år, og skal betales før årsskiftet (på forskot). Medlem som skuldar kontingent for meir enn eit år, har ikkje stemmerett eller andre rettar, og kan verte stroke frå medlemslista.

**§ 5 Godtgjersle for tillitsvalde**

Tillitsvalde skal ikkje ta honorar for sine verv.

**§ 6 Leige av båtplass**

Alle medlemer kan leige båtplass, mot å betale ein eingongssum og eit depositum, samt ei årleg leige, som vert fastsett på årsmøtet. Depositumet vert tilbakebetalt når leigeforholdet vert avslutta.

Styret, eller ein som styret utnemner som hamnesjef, tildeler båtplassar etter ventelister. Innbyggarar som er fast busett i dei næraste grendene (mellom Deildo og Skjeldås) vert prioritert framfor andre.

**§ 7 Hamnereglar**

Årsmøtet fastset ordensreglar for bruk av området. Desse reglane skal fylgjast av alle som bruker området, både dei som leiger båtplass og andre.

**§ 8 Årsmøte**

Årsmøte, som vert halde kvart år, fortrinnsvis i februar og seinast i april, er foreiningas høgaste myndigheit. Styret kallar inn til årsmøte med minst 1 månads varsel, direkte til medlemene eller ved kunngjøring i avisa. Saker som skal handsamast på årsmøtet skal være sendt til styret seinast to veker før årsmøtet. Fullstendig saksliste skal være tilgjengeleg for medlemene seinast ei veke før årsmøtet.

Årsmøtet kan ikkje handsame forslag som ikkje er ført på sakslista.

Alle medlemer kan delta på årsmøtet, og andre personer kan verte spesielt invitert.

Dei som møter på årsmøtet tek avgjersler. Ingen har meir enn ei stemme. Det er ikkje høve til å bruke fullmakt.

Med mindre anna er bestemt, skal eit vedtak, for å være gyldig, være slutta med eit alminneleg fleirtal av dei gitte stemmene. Viss det føreligg meir enn eitt forslag, kan ein krevje at valet skal skje skriftlig.

**§ 9 Årsmøtets oppgåver**

Årsmøtet skal:

1. Velje møteleiar
2. Godkjenne sakslista
3. Handsame årsmelding
4. Handsame revidert rekneskap
5. Fastsetje kontingent
6. Fastsetje vilkår og pris for leige av båtplass: innskot, depositum og årleg leige
7. Fastsetje hamnereglar
8. Vedta budsjett
9. Velje medlemer til styret.
   1. Leiar
   2. Skrivar
   3. Kasserar
   4. Hamnesjef
   5. To styremedlemer
   6. Inntil tre varamedlemer i nummerert rekkjefølgje

Kvart styremedlem veljast for to år om gongen, slik at så godt som halve styret vekselvis går ut annakvart år. Ombodet som nestleiar skal leggjast til ein av dei fem andre styremedlemene, også dette for to år.

1. Velje revisor
2. Velje valnemd på to eller tre personar, som skal koma med framlegg til val for neste årsmøte.
3. Handsame innkomne forslag

**§ 10 Ekstraordinære årsmøter**

Ekstraordinært årsmøte vert heldt når styret bestemmer det, eller når minst 1/3 av medlemmene krev det.

Det vert kalla inn på same måte som for ordinært årsmøte, minst 14 dagar i forkant.

På eit ekstraordinært årsmøte kan berre dei sakene som er kunngjort i innkallinga handsamast.

**§ 11 Styret**

Foreininga vert leia av eit styre på minimum 6 medlemer. Styret er høgaste myndigheit mellom årsmøta.

Styret skal:

1. Gjennomføre årsmøtets vedtak.
2. Fordele oppgåver, sette ned komitear/utval/personer for spesielle oppdrag og utarbeide instruks for desse.
3. Administrere og føre nødvendig kontroll med foreiningas økonomi etter dei instrukser og vedtak som er gjort.
4. Representere foreininga.

Styret skal møtast når leiaren kallar inn til møte, eller når eit fleirtal av styremedlemane ønskjer det.

Styret kan fatte vedtak når styreleiaren, eller nestleiaren i styreleiarens fråvær, og minst to styremedlemer er til stades. Vedtak vert gjort med fleirtal av dei gitte stemmene. Ved jamt stemmetal, tel møteleiarens stemme dobbelt.

Styre kan fatte vedtak som er nødvendig for den daglege drifta, og vedtak som er innanfor årsmøtets føringar og strategiar for foreininga. Vedtak om å ta opp lån, eller å kjøpe, selje eller feste vekk fast eigedom, skal gjerast av årsmøtet. Styret følgjer opp desse vedtaka og sørger for dei vert gjennomført.

Foreininga vert representert av styret, ved at heile styret signerer, eller ved at styreleiaren og eit styremedlem i fellesskap signerer. Avtaler som vert signert på denne måten, er forpliktande for foreininga.

**§ 12 Vedtektsendring**

Desse vedtektene kan berre endrast på eit ordinært eller ekstraordinært årsmøte. Endring av vedtektene krev 2/3 fleirtal av stemmene.

**§ 13 Oppløysing, samanslåing og deling**

Viss nokon ønskjer at foreininga skal løysast opp, må det meldast inn til eit ordinært årsmøte. Viss det vert vedtatt oppløysing med minst 2/3 fleirtal, skal det kallast inn til eit ekstraordinært årsmøte 3 månader sener. For at oppløysing skal skje, må vedtaket verta gjentatt på det ekstraordinære årsmøtet med 2/3 fleirtal.

Viss foreininga har formue eller eig eigedom, etter at all gjeld er betalt, skal formuen og/eller eigedomen gis til ei anna lokal foreining som har til formål å skape aktivitet i lokalmiljøet.

Ingen av medlemene har krav på noko av foreiningas midlar.

Samanslåing med andre foreiningar eller deling av foreininga, vert ikkje rekna som oppløysing. Vedtak om samanslåing/deling og nødvendige endringar av vedtektene vert gjort i samsvar med reglane om endring av vedtekter, jf. § 12. Styret lager ein plan for samanslåinga/delinga som årsmøtet skal stemme over. Før vedtaket kan gjerast, må det leggjast frem samtykke frå foreiningas kreditorar.